**Informatīvais ziņojums „Par Valsts valodas centra**

**sabiedrisko palīgu institūta izveidi”**

Saskaņā ar Ministru kabineta 2015.gada 16.februāra rīkojuma Nr.78 „Par Valdības rīcības plānu Deklarācijas par Laimdotas Straujumas vadītā Ministru kabineta iecerēto darbību īstenošanai” uzdevuma Nr.134.4. noteikto, Tieslietu ministrijai (turpmāk – TM) uzdots izveidot valsts valodas inspektoru sabiedrisko (brīvprātīgo) palīgu institūtu, izstrādājot kritērijus palīgu atlasei, detalizētus pienākumu aprakstus, koordinēšanas institūta darbības principus un izstrādāt attiecīgu metodisko materiālu.

Ar 2015.gada 20.februāra rīkojumu Nr.1-1/68 izveidota TM darba grupa, lai sagatavotu ziņojumu par sabiedriskā valsts valodas inspektora institūta izveidi. Izveidotās darba grupas sastāvā bija eksperti no Valsts valodas centra (turpmāk – VVC) un TM, izvērtējot esošo situāciju valsts valodas lietojumā, aizsardzībā un attīstībā, konstatēja un secināja, ka, lai īstenotu Valsts valodas likuma mērķi, tas ir, nodrošinātu latviešu valodas saglabāšanu, aizsardzību un attīstību, kā arī nodrošinātu tiesības brīvi lietot latviešu valodu jebkurā dzīves jomā visā Latvijas teritorijā, ir nepieciešams izveidot VVC sabiedrisko palīgu institūtu, kas regulēs sabiedrības līdzdalību valsts pārvaldē.

Saskaņā ar izstrādāto konkursa „Par Valsts valodas centra sabiedriskajiem palīgiem” nolikumu ir paredzēts, ka piedalīties pārbaudījumā varēs tie pretendenti, kas ir ieguvuši filoloģisko un humanitāro izglītību vismaz maģistra līmenī, kā arī praktisko pieredzi darbā ar tekstiem latviešu valodā, un prot valsts valodu augstākā līmeņa 2.pakāpē (C2).

Sabiedrības līdzdalība informatīvā ziņojuma izstrādes laikā nav paredzēta.

**1.Risinājums**

**1.1. VVC sabiedriskais palīgs ar atbalstošām funkcijām**

VVC sabiedriskais palīgs ar atbalstošām funkcijām, dodot tam tiesības norādīt uz iespējamiem likuma pārkāpumiem preču marķējuma un sabiedrībai pieejamās publiskās informācijas jomā, kā arī sniegt padomus un palīdzību šādu faktisku vai potenciālu pārkāpumu novēršanā, tādā veidā īstenojot pasākumus, kas vērsti uz sabiedriskās domas veidošanu, sabiedrības iesaisti un līdzdalību valsts valodas aizsardzībā un attīstībā.

Lai piesaistītu VVC sabiedriskos palīgus padomdevēju un konsultantu statusā, nav nepieciešama ārējo normatīvo aktu izstrāde ar mērķi noteikt šā amata statusu un pilnvaru apjomu. Šādā gadījumā, saskaņā ar Valsts pārvaldes iekārtas likuma VI nodaļā noteikto, ar sabiedriskajiem palīgiem tiks slēgts līdzdarbības līgums. Par pamatu tiktu izmantoti Ministru kabineta 2014.gada 17.jūnija noteikumu Nr.317 "Kārtība, kādā tiešās pārvaldes iestādes slēdz un publisko līdzdarbība līgumus, kā arī piešķir valsts budžeta finansējumu privātpersonām valsts pārvaldes uzdevumu veikšanai un uzrauga piešķirtā finansējuma izlietojumu" nosacījumi.

Sabiedriskais palīgs būs piesaistīts VVC, kā arī tam tiks dots skaidrs uzdevums savā pārraudzības reģionā (atbilstoši, pašreizējam Latvijas administratīvajam iedalījumam – republikas pilsētā, novadā, novada pilsētā vai pagastā) apzināt situāciju valsts valodas lietošanas jomā (jo īpaši – publiskajā informācijā) un ziņot VVC amatpersonām par konstatēto. Līdzīgā kārtā VVC sabiedriskajiem palīgiem atkarībā no viņu profesionālās kvalifikācijas līmeņa būs tiesības sniegt konsultācijas latviešu valodas lietošanas jautājumos, proti – par gramatikas, pareizrakstības un stilistikas normām un to piemērošanu konkrētos gadījumos. Viņu funkcijās ietilptu, piemēram, izvērtēt publiskās informācijas tekstu atbilstību latviešu literārās valodas normām un sniegt ieteikumus konstatēto neatbilstību novēršanai. Šāda veida uzdevumu veikšanai vispiemērotākie sabiedriskā palīga amata kandidāti būs personas, kas ir ieguvuši filoloģisko un humanitāro izglītību vismaz maģistra līmenī, kā arī praktisko pieredzi darbā ar tekstiem latviešu valodā.

VVC sabiedrisko palīgu piesaiste ar pamatmērķi sniegt informatīvus un konsultatīvus pakalpojumus neradīs būtisku papildu slogu VVC štata darbiniekiem. Sabiedriskajiem palīgiem jāspēj darboties pietiekami patstāvīgi, VVC amatpersonu metodiskā vadībā. Gan vecākie inspektori, gan VVC struktūrvienību vadītāji sniegs sabiedriskajiem palīgiem nepieciešamo metodisko atbalstu, tomēr galvenais uzsvars būs uz informācijas plūsmu tieši no sabiedrisko palīgu puses.

Atbilstoši situācijai darba tirgū, pašlaik ir plašas iespējas piesaistīt VVC personas, kas atbilst iepriekšminēto uzdevumu veikšanai nepieciešamajiem profesionālajiem kritērijiem. Tie varētu būt gan augstskolu absolventi, kuri dažādu iemeslu dēļ nav pastāvīgi nodarbināti, gan attiecīgo kvalifikāciju ieguvušas personas, kas jau sekmīgi darbojas profesionālajā jomā, taču izrāda stabilu interesi par valsts valodas aizsardzības un attīstības jautājumiem, gan pensijas vecumu sasnieguši, taču joprojām sabiedriski aktīvi filoloģijas un citu saskarīgo nozaru speciālisti, kā arī citi interesenti.

Ņemot vērā, ka VVC sabiedrisko palīgu darbība būs vērsta galvenokārt uz konsultēšanu un padomu sniegšanu, ir uzskatāms, ka sabiedrībā radīsies pozitīva rezonanse. VVC sabiedriskajiem palīgiem nevajadzētu rasties problēmām viņiem uzticēto funkciju un uzdevumu veikšanā, savukārt sabiedrībai būs vieglāk uztverams un tādējādi mazāk pārprotams viņu ieguldījums valsts valodas situācijas uzlabošanā. Tāpat ļaus veidot konstruktīvākas attiecības ar vietējās pašvaldības pārstāvjiem gan novadu, gan bijušo pagastu līmenī, kas būtu svarīgi, lai tiktu rasta vieta, kur VVC sabiedriskajiem palīgam darboties un sniegt savas konsultācijas.

**1.2. Sabiedrisko palīgu atlases process**

Lai piesaistītu VVC personas, kas atbilst iepriekšminēto uzdevumu veikšanai, ir izstrādāts konkursa nolikuma projekts, kurā reglamentēta atlases kārtība, kā arī prasības kandidātiem. Proti, par pretendentu varēs kļūt Latvijas Republikas pilsonis, kurš iesniedzis pieteikumu kopā ar visiem nepieciešamajiem pretendentu atlases dokumentiem, sasniedzis 21 gada vecumu, ieguvis maģistra grādu filoloģijā vai citā humanitārā izglītības jomā, valsts valodu prot augstākā līmeņa 2.pakāpē (C2), nav sodīts par administratīvo pārkāpumu valsts valodas lietojuma jomā pēdējā gada laikā un, ir nokārtojis VVC rīkoto pārbaudījumu.

VVC pirms atlases pārbaudījuma veiks pretendentu apmācības par jautājumiem, kas saistīti ar Valsts valodas likuma normu skaidrošanu, kā arī iepazīstinās ar citiem normatīvajiem aktiem, kas saistīti ar valsts valodas lietojumu un tiesību principiem. Šo apmācību veiks VVC amatpersonas.

Jāņem vērā, ka sabiedriskajiem palīgiem būs jāsniedz konsultācijas latviešu valodas lietošanas jautājumos, proti – par gramatikas, pareizrakstības un stilistikas normām un to piemērošanu konkrētos gadījumos. Kā arī viņu funkcijās ietilptu, piemēram, izvērtēt publiskās informācijas tekstu atbilstību latviešu literārās valodas normām un sniegt ieteikumus konstatēto neatbilstību novēršanai. Šāda veida uzdevumu veikšanai, neskatoties uz to, ka personas ir ieguvušas filoloģisko izglītību, nepieciešama apmācība. Pirmkārt, pretendenti ir jāiepazīstina ar VVC Latviešu valodas  ekspertu komisijas lēmumiem par dažādu svešvārdu pareizrakstību, it īpaši tiem, kas saistīti ar jaunākajiem ēdienu un dzērienu nosaukumiem. Otrkārt, pretendentiem ir jābūt informētiem par gramatikas normu izmaiņām, kā arī latviešu valodas stilistikas jautājumiem. Saskarsmes psiholoģijas nodarbībās pretendentiem tiks izskaidrots, kā vislabāk risināt iespējamos konfliktus starp uzņēmējiem un sabiedrisko palīgu. Vienlaikus arī tiks izskaidroti jautājumi, kā uzklausīt personas un veidus, kā pielietot horizontālās un vertikālās attiecības. Apmācību latviešu valodas jautājumos un saskarsmes psiholoģijā veiks pieaicinātie attiecīgo nozaru speciālisti uz līguma pamata. Apmācībās aplūkotie jautājumi tiks iekļauti pretendentu pārbaudījuma veidošanā.

Pēc apmācībām tiks organizēts pārbaudījums, kurā būs divas daļas: pirmajā daļā – pretendentu kompetences pārbaude latviešu valodā, Valsts valodas likuma un saistīto normatīvo aktu un to pielietojuma pārbaude, kā arī domāšanas spēju tests. Savukārt otrajā daļā tiks veiktas pārrunas ar pretendentiem, kuri izturējuši pirmās daļas pārbaudījumu. Ar pretendentiem, kas atzīti par konkursa uzvarētājiem, tiks slēgts līdzdarbības līgums uz vienu gadu.

**1.3. Ieviešanas termiņi, sabiedrisko palīgu skaits, finansējums**

VVC sabiedriskos palīgus paredzēts piesaistīt visā valstī, bet sākuma posmā (pirmajā kārtā) tikai ārpus republikas pilsētām – novados un novada pilsētās.

Pirmo kārtu iecerēts uzsākt novados (izsludinot pieteikšanos konkursā) ārpus 9 republikas pilsētām, lai labāk aprobētu sabiedrisko palīgu darbības modeli un tā sadarbības iespējas ar pašvaldībām, piesaistot ap 50 sabiedriskos palīgus – aptuveni pa vienam uz katriem diviem novadiem. Sākot ar 2016.gada 1.jūliju, izvērtējot pirmajā kārtā gūto pieredzi, sabiedriskie palīgi tiktu piesaistīti arī republikas pilsētās, to kopējam skaitam pieaugot līdz aptuveni 100. Paredzams, ka laika gaitā daļa no sabiedriskajiem palīgiem var kļūt neaktīvi, pārtraucot līgumattiecības ar VVC, tāpēc ir paredzēts, ka VVC reizi gadā pārskatīs sabiedrisko palīgu kopumu, nepieciešamības gadījumā izsludinot jaunu konkursu uz vakantajām palīgu vietām.

Paredzēts, ka VVC izstrādās svarīgākos metodiskos materiālus, kā arī notiks skaidrojošs darbs ar pilotprojektā iesaistītajām pašvaldībām, lai precizētu sadarbības modeli un identificētu potenciālos kandidātus.

Veicot aprēķinus par brīvprātīgo palīgu piesaistīšanu visā Latvijas teritorijā (2015.gada otrajā pusgadā ir plānots piesaistīt apmēram 50 brīvprātīgos palīgus) VVC uz 2015.gada otro pusgadu kopējās izmaksas sastāda EUR 6929 (t.sk. pretendentu apmācība, mācību materiālu sagatavošana, apliecību izgatavošana u.c.).

Savukārt uz 2016.gadu VVC kopējās izmaksas pieaugtu līdz EUR 76 605 (ņemot vērā, ka, sākot ar 2016.gada otro pusgadu, brīvprātīgo palīgu skaitu paredzēts palielināt līdz 100 palīgiem). Savukārt 2017.gadā un turpmākajos gados izmaksas būtu EUR 70 953.

Detalizēts aprēķins:

**2016.gads - EUR 76 605**

***Atlīdzība: EUR 54 168 (tai skaitā atalgojums EUR 42 076 un VSAOI, sociāla rakstura pabalsti un kompensācijas EUR 12 092):***

1) 1 inspektors-koordinators (26.3 saime, IIIB līmenis, 10.mēnešalgas grupa) - 1 amata vieta x EUR 1174 amatalga x 12 mēneši = EUR 14088;

2) 1 grāmatvedis – datu ievades speciālists (14.II 8.mēnešalgas grupa) - 1 amata vieta x EUR 874 amatalga x 12 mēneši = EUR 10488;

3) 1 atlases speciālists (30.II8.mēnešalgas grupa) 1 amata vieta \* EUR 874 amatalga \*12 = EUR 10488;

4) piemaksas, prēmijas un naudas balvas: EUR 7012;

1. Piemaksa par papildus darbu vai personīgo ieguldījumu un darba kvalitāti - 10% no EUR 35 064 aprēķinātās mēnešalgas gadam = EUR 3 506;

2. Prēmijas un naudas balvas 10% no EUR 35 064 aprēķinātās mēnešalgas gadam = EUR 3 506;

5) Darba devēja valsts sociālās apdrošināšanas obligātās iemaksas, pabalsti un kompensācijas EUR 12 092;

1.Darba devēja pabalsti un kompensācijas, no kuriem aprēķina ienākuma nodokli, valsts sociālās apdrošināšanas obligātās iemaksas -5% no EUR 35 064 aprēķinātās mēnešalgas gadam - EUR 1 753;

2. Darba devēja valsts sociālās apdrošināšanas obligātās iemaksas (atalgojums EUR 42 076 + pabalsti, kompensācija EUR 1 753) x 23,59% = EUR 10 339.

***Preces un pakalpojumi – EUR 17 937 (t.sk. vienreizējie izdevumi darbavietu iekārtošanai EUR 1 152)***

1) Telpu noma (ieskaitot komunālos maksājumus) - (20 m² x EUR 15) x 12 mēn. = EUR 3600;

2) Telpu noma (apmācībām-lekcijām) 2 pilnas dienas \*EUR 700 (vidējais izcenojums)= EUR 1400;

3) Pasta, telefona un citi sakaru pakalpojumi – EUR 1 368:

1.Telekomunikāciju pakalpojumi - (EUR 18 x 12 mēn.) x 3 cilv. = EUR 648;

2. Internets un citi sakari - (EUR 20 x 12 mēn.) x 3 cilv. = EUR 720;

4) Iekšzemes mācību, darba un dienesta komandējumi, dienesta, darba braucieni 1 cilv. = EUR 3408;

1. 4 reizes mēnesī komandējums uz reģioniem (Latgale, Vidzeme, Zemgale, Kurzeme) x dienas nauda EUR 6 = EUR 24 x 12 = 288;

2. 4 reizes mēnesī x EUR 65 (vidējais degvielas patēriņš vienam komandējumam) = EUR 260 x 12 (mēneši) = EUR 3120;

5)  Sabiedrisko palīgu gada ceļa izdevumi kopā: EUR 4500

     1.Sabiedrisko palīgu I pusgada ceļa izdevumi 50  (sabiedriskie palīgi)\*15 EUR \*2reizes= EUR 1500.00

     2.Sabiedrisko palīgu II pusgada ceļa izdevumi 100 (sabiedriskie palīgi)\* EUR 15 \*2reizes= EUR 3000.00

6) Kārtējā remonta un iestāžu uzturēšanas materiāli (EUR 15 x 12 mēn.) x 3 cilv. = EUR 540;

7) Biroja preces un inventārs – EUR 1 836 (t.sk. vienreizējie izdevumi darbavietu iekārtošanai EUR 1 152):

1. Biroja tehnikas uzturēšana EUR 10 x 12 mēn. x 3 cilv. = EUR 360;

2. Kancelejas piederumi - EUR 9 x 12 mēn. x 3cilv. = EUR 324;

3. Izdevumi darbavietu iekārtošanai - darba krēsli - EUR 165 x 3 + 2 drēbju skapji – EUR 195 x 2 + telefona aparāti – EUR 54 x 3 + galda lampas EUR 35 x 3 = EUR 1 152;

8) Trīs lektori, lai apmācītu potenciālos brīvprātīgos palīgus (paredzēts apmācīt vismaz 50 potenciālos brīvprātīgos palīgus, un apmācības tiek dalītas divās dienās – katrā reizē 25 brīvprātīgie palīgi) EUR 1080:

1. Saskarsmes psiholoģija = EUR 180 (vidējā summā par pakalpojumu, ko sniedz lektors) x 2 dienas = EUR 360;

2. Latviešu valoda = EUR 180 (vidējā summā par pakalpojumu, ko sniedz lektors) x 2 dienas = EUR 360;

3. Valsts valodas likuma skaidrojums = EUR 180 (vidējā summā par pakalpojumu, ko sniedz lektors) x 2 dienas = EUR 360;

9) Sabiedriskās attiecības EUR 35;

10) Paziņojumu publikācija oficiālajā izdevumā „Latvijas Vēstnesis” ar norādi uz VVC mājaslapu. Paziņojuma publikācijas vidējās izmaksas EUR 85 x 2 reizes gadā = EUR 170.

***Kapitālie izdevumi – EUR 4500 (vienreizējie izdevumi)***

1) Pārējie pamatlīdzekļi – 3 stacionārie datori – EUR 600 x 3 + 1 multifunkcionāla iekārta (printeris, kopētājs, skeneris) – EUR 700 + 3 darba galdi – EUR 250 x 3 + 2 dokumentu skapji – EUR 250 x 2 = EUR 3750;

2) Licences, koncesijas un patenti, preču zīmes un līdzīgas tiesības – 3 stacionāro datoru programmnodrošinājums - EUR 250 x 3 = EUR 750.

**2017. gads un turpmāk - EUR 70 953**

Atlīdzība: EUR 54 168 (tai skaitā atalgojums EUR 42 076 un VSAOI, sociāla rakstura pabalsti un kompensācijas EUR 12 092) (aprēķinu skatīt pie 2016. gada);

Preces un pakalpojumi – EUR 16 785 (aprēķinu skatīt pie 2016. gada - vienreizējie izdevumi darbavietu iekārtošanai).

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Risinājums** | **Budžeta programmas (apakšprogrammas)** | **Vidējā termiņa budžeta ietvara likumā plānotais finansējums** | | | **Nepieciešamais finansējums** | | | |
|  |  | **2015.g.** | **2016.g.** | **2017.g.** | **2016.g.** | **2017.g.** | **2018.g** | **Turpmākos gadus (ja risinājuma varianta izpilde nav terminēta)** |
| **Finansējums informatīva ziņojuma īstenošanai kopā** |  | 786 218 | 786 720 | 786 720 | 706 605 | 70 953 | 70 953 | 70 953 |
| tajā skaitā |  | 786 218 | 786 720 | 786 720 | 706 605 | 70 953 | 70 953 | 70 953 |
| 19.Tieslietu ministrija |  | 786 218 | 786 720 | 786 720 | 706 605 | 70 953 | 70 953 | 70 953 |
|  | 09.01.00 Valsts valodas aizsardzība | 786 218 | 786 720 | 786 720 | 706 605 | 70 953 | 70 953 | 70 953 |

Iesniedzējs:

tieslietu ministrs Dzintars Rasnačs

28.08..2015. 08:45

2059

M.Baltiņš

67331814, [maris.baltins@vvc.gov.lv](mailto:maris.baltins@vvc.gov.lv)

L.Jenča

67036936, [liene.jenca@tm.gov.lv](mailto:liene.jenca@tm.gov.lv)